**Абай – сыншыл, Абай – сыршыл, Абай – философ**

**Г.Ж.Темірбаева**

**semeykizi@mail.ru**

**«Петропавл қаласы әкімдігінің білім бөлімі» КММ пәндер бойынша әдіскер**

Бұл мақала мектеп оқушыларына Абай шығармаларын кесек – кесек ұсынбай, әр шығарманы жете талдап оқытылса екен деген ниетпен жазылған. Бір ғана өлеңнің ішінде қанша философия, қанша сын, қанша сыр жатқанын алдымен мұғалім өзі бағамдаса, оның алдынан өткен оқушы Абайды оқып таңырқары сөзсіз...

«...Ұлы ақынның мұрасы туған халқы үшін сан рет басылса да сарқылмайды. Оған себеп – туған елін, өскен жерін Абай қаншама сүйсе, қаншама оның оты мен суына түсіп, күңіреніп, тебіренген болса бүгін елі де оны соншама құрметтеп, әлпештеп сүйіп отыр. Біз мақтануымызға да болады, өйткені Абай өзінің заманы мен замандасынан көрмеген сый құрметті, бізден, өзі баулыған ұрпағынан көрді, көзі тірісінде жетпеген арманына бүгін жетті. Абай мұрасы ұрпақтан ұрпаққа, ғасырдан ғасырға өтпек, ол басылған сайын жаңа қырланған алмаздай нұрланып, жарқырап, жасарып, нұр төге бермек», - деп көрегендік танытқандай екен заманымыздың заңғар жазушысы Мұхтар Әуезов. *(Абай шығармаларының толық жинағы, 1961 жыл)*

Иә, бүгінгі күні Абай өзі айтқандай,

Мендей ғаріп кез болса,

Мойын салсын ойлансын.

Қабыл көрсе сөзімді,

Кім таныса сол алсын, - қажетіңе жарар болсам, түсінер құлақ болса мінеки қазына деп тұрған жоқ па?!. Қай заманда болсын өз саясаты, өз адамы, өз мәселесі, өз қызығы, өз қуанышы, өз қайғысы бар. Тіпті, әр халық өзінше қуанып, өзінше қайғырмай ма? Қазақтың психологиясын Абайдай дәл танып, дөп басып айтқан, сын таққан адам кем де кем.

Жиырма төртінші сөзінде: «...біздің қазақтың достығы, дұшпандығы, мақтаны, мықтылығы, мал іздеуі, өнер іздеуі, жұрт тануы ешбір халыққа ұқсамайды. Бір-бірімізді аңдып, жаулап, ұрлап, кірпік қақтырмай отырғанымыз», - дейді.

Абай - сыншыл, Абай - сыршыл, Абай – философ. Абайдың сыншылдығы оның қарасөздерінде болса, сыршылдығы, пәлсапашылдығы өлеңдерінде. Табиғаттағы кез келген құбылыс, кез келген дыбыс, көрініс, өзгеріс Абай көзінен, Абай көңілінен тыс қалмайды. Тіпті Абайды жаратқанда алла тағалам қазақты бақылап, сынау үшін жаратқандай. Абайдың даналығы – ол сынап қана қоймайды, сынақтан қалай шығу жолдарын да өзі айтады. «Он бесінші сөзінде» жер басып жүрген пенделерді есті кісілер және есер кісілер деп бөліп, оларға сипаттама береді. «...Әуелі – пенде адам болып жаратылған соң, дүниеде ешбір нәрсені қызық көрмей жүре алмайды. Сол қызықты нәрсені іздеген кезі өмірінің ең қызықты уақыты болып ойында қалады. Сонда есті адам, орынды іске қызығып, құмарланып іздейді екен-дағы, күнінде айтса құлақ, ойланса көңіл сүйсінгендей болады екен. Оған бұл өткен өмірдің өкініші де жоқ болады екен.

Есер кісі орнын таппай, не болса сол, бір баянсыз, бағасыз нәрсеге қызығып, құмар болып, өмірінің қызықты, қымбатты шағын итқорлықпен өткізіп алады екен-дағы, күнінде өкінген пайда болмайды екен.

...Үшінші әр нәрсеге қызықпақты. Ол өзі бойға құмарлық пайда қылатын нәрсе екен. Әрбір құмарлық өзіне бір дерт болады екен, әртүрлі құмар болған нәрсеге жеткенде, ... бір түрлі мастық пайда болады екен. ...сол уақытта есті кісілер үлкен есі шықпай, ақылды қолдан жібермей, бойын сынатпай жүріп ізденеді екен. Есер кісілер ер-тоқымын тастап, бөркі түсіп қалып, ... екі көзі аспанда, жынды кісіше шаба беруді біледі екен..., - дей отыра, Абай мынадай байлам жасайды:

«Егерде есті кісілердің қатарында болғың келсе, күнінде бір мәртебе, болмаса жұмасында бір, ең болмаса айында бір, өзіңнен өзің есеп ал...»

Осы қағиданы әрбір оқушы, әрбір жас, әрбір қазақ, тіпті әрбір адам көкірегіне жазып алып, өмірлік кредосына айналдырса есті адамдар қатары таразының басын тартары сөзсіз. Ол үшін мектепте, жоғарғы оқу орындарында қазақ тілі мен әдебиеті сабағында Абайдың әр қара сөзін мұқият оқытып, жеріне жеткізіп талдаса, әр оқытушы данышпандардың ұстазы атанар еді.

«Он сегізінші қара сөзінде» адам адамнан несімен ерекшеленеді?- деген сұраққа жауап береді. ...қасы-көзін қолмен түзетіп, өз дәулетінен артық киініп, ерекше көзге түсуді қалайтын адамдарды кербез деп, сонымен бірге «кербез» сөзіне өзінше анықтама береді. «кердең, кер немеден безіңдер деген сөзге ұқсатамын. Тегінде адам баласы адам баласынан ақыл, ғылым, ар, мінез деген нәрселермен озады. Онан басқа нәрсемен оздым ғой демектің бәрі де – ақымақшылдық»,- дейді.

Қанша уақыт өтсе де, адам баласы жаһандану кезінде өмір сүріп жатса да, Абайдың кез келген қара сөзі сыншылдығымен, шыншылдығымен, заманауи. Мемлекеттік қызметте алдымен сынау, осы сыналған дүниелерді жою үшін ұсыныс және дәлелдеу қажет. Абайдың даналығы да, даралығы да осы қара сөздерінен анық көрінбей ме? Абай сынайды, ұсыныс жасайды және дәлелдейді. Қазір кербездер көп болғанымен ақылды, саналы адамдарды құрметтеу, көтеру, сыйлау, мойындау мәселесі кенже қалып тұрған жоқ па? «Абай өзінің қара сөздерінде адамзат баласына ортақ мұраларды дәріптей отырып, рухани биікке құлаш сермеп, алысқа қанат қаққанын көрсетеді. Оның қара сөздерінің арқауы – кісілік, мәдениет, ізгілік. Абай қара сөздерінің басты миссиясы – ойлану, өзгеге ой салу, мақсатты ұстанымға айналдыру.

Демек, ұлы ойшылдың қара сөздері – аса құнды еңбек..»,-деп қорытындылайды ел президенті Қасым-Жомарт Тоқаев. *(*[*https://kursiv.kz/news/obschestvo/2020-01/kasym-zhomart-tokaev-abay-turaly-makala-zhariyalady*](https://kursiv.kz/news/obschestvo/2020-01/kasym-zhomart-tokaev-abay-turaly-makala-zhariyalady))  
 Абай – сыршыл. «...Жүрегімнің түбіне терең бойла», - деп өзі айтқандай, нәзік, қатпары қалың, терең жүректің иесі. «Абай – мыңжылдықтарды құшағына сыйғызған, заманалар сырын толғаған, адам болмысының құпиясы мен тұңғиық тереңін нәзіктікпен сөйлеткен, рухани жетілудің жолдарын көсемдікпен көрсеткен келешектің кемел жаратылған Ұлы Даланың өрен тұлғасы.» (филология ғылымының докторы профессор С.Негимов. ( *«Qazaq uni» 2 наурыз, 2019 жыл*)

Абайдың табиғат лирикасы адам өмірінің кезеңдерімен суреттеледі. Оқып отырғанда өзіңе ғана таныс жаз, таныс күз, таныс қыс, таныс көктемді сезінгендей боласың. Табиғат Абайға оның ақындық шабытына түрткі болған үлкен дүние. Ақын жаны мен табиғаттағы ұқсастық, табиғаттың жаңарып жасаруы, жаралануы ақынның ішкі сезім пернелеріне қозғау салып, сол сезімді ақын қағаз бетіне түсірді. Сылдырап аққан бұлақтан, жаз жайлаудан, тіпті қаһарлы қыстан да сұлулық іздейді. Абайдан бұрын табиғат көріністерін мұншалық терең әрі жан - жақты жырлаған ақын болған емес. Табиғат лирикасы - Абайдың ұлы талантын, биік мәдениетін танытатын өлеңдер. Әсіресе, жылдың төрт мезгілі туралы жазылған өлеңдері бейнеті мен зейнеті мол мал баққан шаруаны, құты мен жұты аралас аумалы - төкпелі күй кешкен көшпелі ауылды, сол дәуірдегі қоғамдық қарым - қатынастың әр алуан белгілерін анық, қанық бояумен көрсететін, өз заманының айнасы боларлық сұлу шығармалар.

«Жаз» өлеңінде сұлуларды сыңқылдатып, балаларды қыңқылдатып, самаурынды бұрқылдатып, бозбаланы қутыңдатып екпінді бір динамикамен суреттейді.

...Қыз-келіншек үй тігер,

Бұрала басып былқылдап,

Жалшы алдаған жас бала,

Жағалайды шешесін

Ет әпер деп қыңқылдап,

Салтанатты байлардың

Самаурыны бұрқылдап

Жас бозбала бір бөлек,

Су жағалап қутыңдап...

Бұл жерде де әлеуметтік мәселе ақын көңілінен тыс қалмайды. Теңсіздік мәселесі де анық байқалады. Бірақ ақын жаздың жаймашуақ мінезімен еріксіз осының барлығын байқатпай, көрсетпей жібергісі келетін сияқты. Өйткені жаз мезгілі қысқа келеді.

«Сұр бұлт түсі суық қаптайды аспан..,» - деп басталатын «Күз» өлеңін оқуды бастағаннан – ақ тоңа бастайсың. Қамсыз жазды өткізіп алған адамдар бүрсең қағып, үйлерін жамап, сүмеңдеген кедей жұрт. Жағарға от жоқ, ішерге тамақ жоқ. Бұл жерде де жалқаулық, байлардың қайырсыздығы сияқты мәселелер мен мұндалап тұрған жоқ па?

Қар жауса да, тоңбайды бай баласы,

Үй жылы, киіз тұтқан айналасы

Бай ұлына жалшы ұлы жалынышты,

Ағып жүріп ойнатар көздің жасы...

«Қыс» өлеңінде «кәрі құданың» әлегі. Қашан да айналып соғар табиғаттың қаһарлы да, қорқынышты мінезі, адамзат баласына үлкен сын болар шақ. Өзі соқыр болса, өзі мылқау болса тірі жанды қайдан танысын. Оған бәрібір, бай да, кедей де, бар да, жоқ та. Қатал, қытымыр, жан аямас кәрі шал.

...Дем алысы – үскірік, аяз бен қар,

Кәрі құдаң – қыс келіп мазаңды алды.

«Жазғытұры» өлеңі басқа жыл мезгілдеріне арналған өлеңдерден 16 шумақтан тұратынымен ерекшеленеді. Өйткені, жазғытұры жаңа өмірдің бастауы. Ақын ерекше шабыттана жырлап, шөбіне де, суына да, ағашына да жыр арнайды.

...Гүл мен ағаш майысып қарағанда,

Сыбдыр қағып, бұлаңдап ағады су...

Безендіріп жер жүзін тәңірім шебер,

Мейірбандық дүниеге нұрын төгер.

Анамыздай жер иіп емізгенде,

Бейне әкеңдей үстіңе аспан төнер...

Абай – философ. Иә, кез келген өлеңін, қара сөзін оқысаңыз тұнып тұрған пәлсапа, сүзіп ал да оқы, өмірлік кредоңа айналдыр. Абай өзінің «Жігіттер, ойын арзан, күлкі қымбат» өлеңінде адам баласы өмірдің қиындығын жеңу үшін, адал ұрпақ қалдырып жеңісті де жемісті болу үшін көп нәрсе қажет еместігін, талапшыл болу, өтірік сөйлемеу, мақтаншақ, қиянатшыл болмау, өнерлі болу сияқты жақсы қасиеттерді бойға сіңіріп өсу керек екенін айтады. Жолдастық пен сыйластықтықты қадірлей білу керек дейді.

Бір жерде бірге жүрсең басың қосып,

Біріңнің бірің сөйле сөзің тосып.

Біріңді бірің ғиззәт, құрмет етіс,

Тұрғандай бейне қорқып, жаның шошып,- деп үлкен мәдениеттілікке шақырады.

«Отбасы – шағын мемлекет»,- деп жатамыз. «Үйлену – оңай, үй болу – қиын»,- дейді қазақ. Осы өлеңінде үлгілі, жайлы, жақсы, мықты отбасы болу керектігі жайлы ой тастайды, тәрбиелейді, нұсқап көрсетеді.

Оңғақ матадай болмау, таңдап тауып шын сүю, көркіне емес ақылына қарау, білместікті кешірер текті мінезін байқау, сүю сезімін ері де, әйелі де бағалау керектігін ескертеді.

Жасаулы деп, малды деп байдан алма,

Кедей қызы арзан деп құмарланба.

Ары бар, ақылы бар, ұяты бар,

Ата-ананың қызынан ғапыл қалма, - деп топшылайды.

Өлеңнің үшінші бөлігінде татулық, достық адамшылық қасиеттрге арналады. Бүгін тату, ертең қату достықтың терең еместігіне, пайдакүнемдік пен астамшылықтың адам баласына жау екендігіне тоқталады. Заманның бала көңіліндей құбылмалы екеніне, ата-ананың дұрыс тәрбие бермейтініне қынжылады. Сөйте отырып, саған жол көрсетеді:

Жаман тату қазады өзіңе ор,

Оған сенсең, бір күні боларсың қор.

Ары бар, ұяты бар үлкенге сен,

Өзі зордың болады ығы да зор!

Абайдың бір ғана өлеңінде осынша пәлсапа жатқаны оның даралығы мен даналығының көрінісі емес пе?!

Қазіргі заман жастары білімді, іскер, батыл, ойлы, ақылды көшбасшы. Бұл қасиеттер XXI ғасыр жастарына қажет-ақ. Олардың діни сауаттылығы жоғары, иман мен сауаптың қағидаттарын жетік беледі.

Бұл, әрине, біздің заман жігіттерінің бойындағы ең ұнамды қасиеттері. Абай айтқан «Талаптылық, сөз мәнісін білерлік, шын күлерлік, жақсы қылық, әр түрлі өнер, күншілдіксіз татулық» жігіттеріміздің бойынан табылса құба-құп. Алайда көңілге қаяу түсірер, ертеңгі күннің сеніміне селкеу түсірер ащы шындықтар да аз емес.

Қазақ жігіттерінің ұсақталуы, жеңіл өмірге бейімділігі, тырнақтай тірлігі болмаса да жарияға жар салып өзін-өзі жарнамалауға құмарлығы, шынайы әлемнен алшақтап, виртуальды әлемге бойлауы, ойынның барынша арзандап, шын күлкі тапшы бола бастаған заманда Абай қойған межеге жақындаудан гөрі алшақтап кеткен сияқтымыз. Ел алдындағы парызын терең түсінетін, еліміздің мүддесін жоғары қоятын азамат қана Қазақстанды жарқын болашаққа бастай алады.

Еліміздің болашағына тұтқа боларлық жастарды тәрбиелеу бүгінгі мектеп, жоғары оқу орындарының алдында тұрған бірден-бір міндет. Балаға үйретуден жалықпайық, қорықпайық, білімді де білікті болайық.

«Қазақ жаңа жазба әдебиетінің көшбасшысы, жаңаша көзқарас, жаңаша таным иесі ұлт руханияты тарихында қазақ әдеби тілінің классикалық тазалығын туындатты. Ол поэзия тілінде, ғылым тілінде, ауыз-екі сөйлеу тілінде дарабоздығын танытты. Абай тұлғасы – дара құбылыс, ақын-ойдың, парасаттың асқар биігі.» - деп баға береді филология ғылымының докторы профессор С.Негимов. ( *«Qazaq uni» 2 наурыз, 2019 жыл*)

Пайдаланылған әдебиеттер.

1. Абай Құнанбаев, шығармаларының бір томдық толық жинағы, Алматы 1961 ж.
2. *(*[*https://kursiv.kz/news/obschestvo/2020-01/kasym-zhomart-tokaev-abay-turaly-makala-zhariyalady*](https://kursiv.kz/news/obschestvo/2020-01/kasym-zhomart-tokaev-abay-turaly-makala-zhariyalady))
3. «Qazaq uni» 2 наурыз, 2019 жыл